Highlanders span tiener teen Crusaders in | Netwerk24
Deur Sportredaksie 15 Maart 2019 20:13
Maak die Crusaders voorlangs sag, wees meer genadeloos as die groot oomblikke hulle voordoen en moenie punte afstaan wanneer jy punte aangeteken het nie.
Die Highlanders het 'n lys van voorspelbare doelwitte om te bereik as hulle Saterdag die Crusaders in Dunedin wil klop, maar hulle het ook 'n verrassing in die agtersak: die jong skrumskakel Folau Fakatava.
Sam Whitelock vandeesweek op die oefenveld. Foto: Getty Images
Die 19-jarige het 'n totaal van ses minute Superrugby op sy kerfstok, maar die Highlanders se hoofbreier, Aaron Mauger, is vol vertroue in wat hy kan bied wanneer hy speelkans kry.
"Baie sprankel," het Mauger gesê. "Hy is 'n speler met die X-faktor.
"Hy was nog nie in só 'n groot wedstryd betrokke nie, maar ons glo hy sal reg wees vir die geleentheid wanneer hy speelkans kry.
"Hy was verlede week dié speler vir die Bravehearts (Highlanders) teen die Knights (Crusaders) op die veld (in Christchurch).
"Hy het hom laat geld en alles gedoen wat van hom gevra is, so hy verdien sy kans. As hy op die veld kom, is ek seker hy sal 'n paar mense opgewonde maak."
Folau Fakatava. Foto: Getty Images
Daar sal egter gewag moet word om te sien hoeveel minute speelkans Fakatava kry.
Intussen sal tyd leer of Josh Dickson berou gaan hê omdat hy sy mond uitgespoel het voor Saterdag se suidelike derby tussen die spanne.
Die Highlanders-slot het vroeër die week in die media gesê hulle kan die Crusaders se pak voorspelers oorheers.
"Elkeen moet net sy rol vertolk en as ons dit kan doen, kan ons hulle oorheers," het hy gesê voordat hy bygevoeg het: "So, as ons kan afrond, behoort daar niks te wees wat ons stop nie."
Krediet aan die 24-jarige, Perth gebore slot om sy mond uit te spoel en clichés te vermy, wat dikwels verveel, maar dit moet bevraagteken word of dit 'n goeie idee is om die pasaangeër om te krap.
Nadat die span aangewys is, wat die eerste keer dié seisoen die kaptein Sam Whitelock insluit, het die Crusaders se afrigter, Scott Robertson, gesê hy hoef nie te veel te sê nie.
"Ek ken Josh. Ek is seker hy het nie bedoel dat dit só oorkom nie en julle, die media, kan vinnig op 'n ding spring. Oorheers is 'n baie sterk woord. Ons sal Saterdag sien," het hy gesê.
Dit sal ook naïef wees om te dink dat die Crusaders wat met All Black-spelers belaai is Dickson nie aan sy uitlatings sal herinner, sou hulle die oorhand kry nie.
"Dis wat jy elke week verwag. En hulle moet ook, hulle verdien immers om so te praat. Soos ek gesê het, ons het almal kennis geneem en sien daarna uit," het die stut Owen Franks, wat in sy 150ste wedstryd vir die Crusaders speel, gesê. – Sportredaksie
Highlanders: Ben Smith (m/k), Waisake Naholo, Sio Tomkinson, Tei Walden, Richard Buckman, Josh Ioane, Aaron Smith, Luke Whitelock (m/k), James Lentjes, Shannon Frizell, Jack Whetton, Josh Dickson, Tyrel Lomax, Liam Coltman, Ayden Johnstone. PLAASVERVANGERS: Ash Dixon, Daniel Lienert-Brown, Siate Tokolahi, Tom Franklin, Elliot Dixon, Dillon Hunt, Folau Fakatava, Marty Banks.
Crusaders: David Havili, Braydon Ennor, Jack Goodhue, Ryan Crotty, George Bridge, Richie Mo'unga, Bryn Hall, Whetukamokamo Douglas, Matt Todd, Jordan Taufua, Sam Whitelock (k), Scott Barrett, Owen Franks, Codie Taylor, George Bower. PLAASVERVANGERS: Andrew Makalio, Harry Allan, Michael Alaalatoa, Quinten Strange, Tom Sanders, Ere Enari, Brett Cameron, Will Jordan.